इलॉन मस्क के 'एक्स' पर बात कभी और... आज बात करते हैं उनके उस प्रोजेक्ट की
जो काफी सफल हो रहा है.
यानि दुनिया भर में इंटरनेट पहुंचाने वाले उनके सैटेलाइट्स के
नेटवर्क स्टारलिंक की.
हाल ही में उन्होंने गाजा में सक्रिय सहायता संगठनों को स्टारलिंक
की सर्विस पहुंचाई.
वे ईरान में भी लोगों को इंटरनेट मुहैया करा चुके हैं.
सवाल ये है कि क्या एक प्राइवेट इंवेस्टर को इतने बड़े और गंभीर
विवादों में दखलअंदाजी करने देनी चाहिए?
आइए देखते हैं कि मस्क अपने सैटेलाइट्स के साथ क्या कुछ कर रहे हैं.
मेक्सिको के एक बड़े ग्रामीण इलाके में मस्क जल्द ही अपने सैटेलाइट से
इंटरनेट ले जाने वाले हैं.
वहां कई जगहों पर इंटरनेट या तो पहुंचा ही नहीं है या नेटवर्क
बेहद कमजोर है.
स्टारलिंक लगाने का काम एक केबल नेटवर्क लगाने के मुकाबले कहीं तेजी से किया
जा सकता है और लोगों को ये सस्ता भी पड़ता है.
यूजर के पास केवल एक खास ट्रांसमिशन डिवाइस होनी चाहिए.
ये सब तो सुनने में ठीक ही लगता है, है ना?
सवाल तब खड़ा होता है जब विश्व के कई गंभीर राजनीतिक संघर्षों में मस्क
अपने खास अंदाज में दखल देते हैं, जैसा कि वो पहले कई बार कर चुके हैं.
वो ऐसे कि चाहे सेनाएं हों, सरकारें, मानवाधिकार और सहायता संगठन या आम नागरिक
इंटरनेट की जरूरत तो सबको होती है.
जैसे 2022 में रूसी हमले के समय जब यूक्रेन के इंटरनेट और कम्युनिकेशन नेटवर्क पर
चोट की गई तो स्टारलिंक ने यूक्रेन को इंटरनेट मुहैया कराया.
इंटरनेट की मदद से यूक्रेनियों ने ना केवल खुद की रक्षा की बल्कि वो रूसी ठिकानों का
पता लगाकर उन पर हमला भी कर पाए.
लेकिन जब यूक्रेनी सैनिकों ने यूक्रेन के बाहर रूसी सेनाओं पर हमला किया
तब मस्क को ये नागवार गुजरा.
उन्होंने उन इलाकों की इंटरनेट सेवाएं रोक दीं.
इसका यूक्रेन ने बुरा माना लेकिन मस्क
विश्व भर की राजनीति में अपने हिसाब से चलते हैं.
हाल ही में गाजा में सहायता संगठनों के लिए इंटरनेट सेवाएं पहुंचा कर
उन्होंने एक बार फिर विवादों को अपनी तरफ मोड़ा.
आप कह सकते हैं कि इंटरनेट मुहैया कराने वाली कंपनी और क्या करेगी?
युद्ध के माहौल में वह घायलों को मदद पहुंचाने वाले अंतरराष्ट्रीय संगठनों को
मुफ्त में इंटरनेट दे रही है.
ये तो इंसानियत का सबूत है. लेकिन स्टारलिंक ये कैसे सुनिश्चित करती है कि
उनका इंटरनेट नेटवर्क केवल मानवीय संगठनों के ही काम आएगा
इसका कंपनी ने अब तक खुलासा नहीं किया है.
ईरान में स्टारलिंक मुफ्त इंटरनेट पहुंचा रहा है.
वहां की सरकार के लिए कई सरकार-विरोधी शक्तियां बड़ा खतरा बन कर उभरी हैं.
सरकार वहां अपने घरेलू नेटवर्क को कंट्रोल कर रही है.
कभी-कभी इंटरनेट को पूरी तरह से बंद कर दिया जाता है.
2022 में जब वहां इतने बड़े पैमाने पर नागरिक विरोध हुए
तब स्टारलिंक ने अपने कोई 100 सैटेलाइट ईरान के ऊपर बनाए रखे.
इससे सूचनाओं पर सरकार का नियंत्रण नहीं रह पाया.
आइए समझते हैं कि सैटेलाइट इंटरनेट पर काबू करना इतना मुश्किल क्यों है.
मान लीजिए कि आपने सैटेलाइट इंटरनेट का इस्तेमाल कर कोई गूगल सर्च किया.
आपकी सर्च रिक्वेस्ट पहले स्पेस में भेजी जाएगी.
वहां एक सैटेलाइट उस डाटा को रिसीव करेगा और फिर इसे वापस धरती पर
गूगल सर्वर को भेजेगा.
उसका जो भी उत्तर होगा वो भी आपके पास उसी रास्ते से वापस पहुंचेगा.
इस रास्ते से चलने वाले इंटरनेट ट्रैफिक पर सरकारों का या तो बहुत कम या
कोई कंट्रोल नहीं होता. क्योंकि कोई भी घरेलू कम्युनिकेशन इन्फ्रास्ट्रक्चर
ऐसे डाटा ट्रांसमिशन का हिस्सा नहीं है.
मस्क के इस मैदान में उतरने तक सैटेलाइट इंटरनेट की स्पीड काफी कम होती थी.
ऐसा इसलिए था क्योंकि यह जिन उपग्रहों के साथ काम करता वो हमारी पृथ्वी से काफी दूर थे.
लेकिन स्टारलिंक के साथ मस्क ने पृथ्वी के बहुत करीब एक दूसरे से कनेक्टेड सैटेलाइट्स का
एक नेटवर्क बनाया है. उनके कारण डाटा को कम दूरी तय करनी पड़ती है
और कनेक्शन भी काफी तेज हो जाता है.
इस समय स्टारलिंक की सेवाएं 60 से अधिक देशों में पहुंच रही हैं.
इलॉन मस्क का लक्ष्य है अपने पूरे
ग्रह को कवर करने वाले 40,000 से अधिक सैटेलाइट्स का नेटवर्क बनाना.
मकसद बड़ा है. और हम सब धरतीवासियों के लिए काफी काम का लगता है.
लेकिन एक प्राइवेट प्लेयर के हाथ में इसका कंट्रोल होना बहुत बड़ा जोखिम पैदा कर सकता है.
इंटरनेट का एक्सेस होना जरूरी है. लेकिन अगर कोई एक शख्स
यह तय करने की हालत में हो कि किस किसको इंटरनेट मिलेगा और किसे नहीं
तो मुझे लगता है कि वहां कुछ नियम, कानून या शर्तें जरूर जोड़ी जानी चाहिए.
आपको क्या लगता है? आपकी राय हमसे साझा कीजिए.